Govor predsednice Evropskega parlamenta Roberte Metsola na uradnem 
zasedanju Evropskega sveta 24. marca 2022 v Bruslju. 


To je naš trenutek — predsednica Metsola voditeljem EU 


Dragi Charles, draga Ursula, dragi Emmanuel, dragi prijatelji. 


Z invazijo Ukrajine se je za vse nas spremenilo vse. Zdaj je ogroženo vse, kar smo 
v zvezi z našim načinom življenja in našimi evropskimi vrednotami branili in 
podpirali po vsem svetu. Evropa mora biti kos temu trenutku, da se življenje 


naslednje generacije ne bo popolnoma spremenilo. To je naš trenutek. 


Ponosna sem na, kako se je Evropa odzvala in se postavila za vzor, tako s 
pomočjo Ukrajini kot s terjanjem odgovornosti Kremlja. Ponosna sem tudi na 
svetovno zavezništvo, ki smo ga skovali. Svetovni red, ki temelji na pravilih, 
ostaja močan — Putin se ni uštel le glede poguma in odpora Ukrajine, temveč tudi 
glede moči demokratičnega reda. Naše razprave si je zmotno razlagal kot znak 


slabosti, zdaj pa bo zaradi tega plačal izjemno visoko ceno. 


Za Ukrajino je zdaj bolj kot kdaj prej cilj Evropska unija. Mi ji moramo odgovoriti 
pošteno, pa tudi z upanjem, ki ga nujno potrebuje. Seveda gre vsaka država po 
svoji poti in ta je lahko tudi zapletena, vendar evropska prihodnost Ukrajine ne 
sme biti vprašljiva. Ravno tako moramo biti odkriti z državami Zahodnega 


Balkana. 


Nedavne ruske grožnje Bosni in Hercegovini nedvoumno kažejo, da je Putin 


pripravljen svoje uničevanje nadaljevati tudi na Zahodnem Balkanu. 


Iz Ukrajine je pobegnilo že več milijonov ljudi, milijoni drugih pa so notranje 
razseljeni ter se bodo bržkone odpravili v Evropo. To nas ne sme presenetiti in, 
kar je še pomembneje, pripravljeni moramo biti, da storimo vse potrebno, da 
bodo ljudje, ki prihajajo na naše meje, v prihodnje živeli brez strahu. Postaviti se 
moramo na čelo teh prizadevanj. Pokazati moramo obraz Evrope, ki bo podoba 
odprtih src in odprtih domov, otipljiv izraz naše evropske poti, na kateri sočutje 


spremlja moč. 


Še naprej moramo biti previdni. Preveč ranljivih oseb, zlasti žensk in otrok, tvega 
izkoriščanje ali še kaj hujšega, zato moramo imeti pravne instrumente, da bomo 
lahko prepoznali, kdo prihaja na naše meje. 

To pomeni, da moramo sveža prizadevanja usmeriti v napredovanje zakonodaje, 
ki je pred nami. Rešitve lahko najdemo. V pogovorih s številnimi med vami sem 
videla pripravljenost, pa tudi razumevanje, da se je svet spremenil in da se 
moramo spremeniti tudi mi. Naslednji meseci bodo bistvenega pomena in takrat 
bo Evropski parlament konstruktiven in pragmatičen partner. Uporaba direktive 


o začasni zaščiti je dobra, vendar vemo, da ne bo dovolj. 


Poudariti želim, da Evropski parlament deli vaše cilje in želi najti rešitve za 


skupne izzive, s katerimi se soočamo. 


Imamo priložnost, da najdemo praktične in izvedljive rešitve za dosjeje o azilu in 
migracijah, ki so že predolgo v slepi ulici. Zdaj je čas, da utrdimo našo enotnost, 
preden se bomo znašli v nemogočem položaju in bomo morali državljanom 


ponovno pojasnjevati, zakaj nam ni uspelo. 


Enako velja za pravno državo. Lahko najdemo pot naprej. Naša evropska pot — 
po kateri želi stopiti Ukrajina — je pot zagrizene obrambe pravne države, 
pravičnosti in enakih možnosti. Ne smemo pozabiti, zakaj si Ukrajina tako močno 
prizadeva, da bi se pridružila naši Uniji. Naše skupne vrednote so tisto, zaradi 


česar je vredno biti ta boj. 


O varnosti. Zaradi Putina je ta razprava preskočila eno generacijo. Naša 
miselnost je zdaj bistveno drugačna. Ogroženi smo, zato se moramo zbližati, 
povečati moramo nacionalne prispevke za obrambo in učinkoviteje porabljati 
naš skupni proračun EU. Poglejmo, katera sredstva ostajajo neporabljena, in jih 


preusmerimo tja, kjer so najbolj potrebna. 


Ne moremo govoriti o varnosti, ne da bi govorili tudi o prehranski varnosti. 
Predvideti moramo naslednjo krizo, ki lahko potrka na naša vrata, in ubrati pot, 


na kateri bodo zaščiteni naše oskrbovalne poti, naši kmetje in naši ljudje. 


O energiji Poudariti želim pomen sinhronizacije ukrajinskega in moldavskega 
električnega omrežja z našim. To je oprijemljiv rezultat. To je bilo doseženo z 
izjemnimi prizadevanji sodelujočih, ki so bili kos izzivu. Pohvaliti je treba tudi 
neomajno podporo držav članic, ukrajinskih sosed, ki omogočajo pretok plina 


proti vzhodu v Ukrajino in pokrijejo tretjino ukrajinskih potreb po plinu. 


Obenem cene energije po vsej Uniji rastejo in želim izraziti podporo pobudam, 
ki ste jih predstavili številni med vami in s katerimi ste pozvali k usklajenemu 


pristopu. 


Evropski parlament pozdravlja tudi novi predlog Komisije, da se pred naslednjo 
zimo obnovi 80 % zalog plina v EU, in sicer z mehanizmi skupnega javnega 
naročanja, obveznimi strateškimi zalogami in dodatnimi solidarnostnimi ukrepi. 
Države članice in Komisija naj vedo, da je Parlament pripravljen obravnavati 


predloge z nujnostjo, ki je potrebna zaradi sedanjih razmer. Mi smo pripravljeni. 


Svoje vire energije moramo nujno diverzificirati, da ne bomo odvisni od Rusije in 
naš dolgoročni cilj mora biti, da od Kremlja sploh ne kupujemo več plina. Vemo, 


da se to ne more zgoditi čez noč, a to je edina dolgoročna rešitev. 


S pobudo Pripravljeni na 55 smo bili zelo ambiciozni, zdaj pa moramo, kar zadeva 
našo varnost, neodvisnost in skrbi glede podnebja, ukrepati hitreje, in ne 


počasneje. 


Dovolite mi, da na koncu na hitro omenim, da bo treba podpreti obnovo 
Ukrajine. Tudi pri tem lahko naša Unija prevzame vodilno vlogo, podobno kot je 
to storila z oblikovanjem posebnega solidarnostnega sklada za Ukrajino. Obljubi 
Grčije in Italije, da bosta obnovili gledališča in bolnišnice v Mariupolu, ne bosta 


prinesli le oprijemljivih rezultatov, temveč tudi upanje. 
In Ukrajina potrebuje upanje, da bo lahko vztrajala, potrebuje vero v Evropo in 
samozavest, da se lahko postavi po robu Putinovemu mogočnemu vojaškemu 


stroju. 


Najlepša hvala. 


